รัฐบาลไทย-ข่าวทำเนียบรัฐบาล-มท.1 Kick off เปิดสำนักงานที่ดินอิเล็กทรอนิกส์ส่วนภูมิภาคแห่งแรก "อุบลราชธานี" ชื่นชมการพัฒนางานด้าน Digital Transformation ของชาวดิน พร้อมเป็นกำลังใจในการพัฒนางานบริการ
วันอังคารที่ 28 กุมภาพันธ์ 2566
28/02/2566
มท.1 Kick off เปิดสํานักงานที่ดินอิเล็กทรอนิกส์ส่วนภูมิภาคแห่งแรก "อุบลราชธานี" ชื่นชมการพัฒนางานด้าน Digital Transformation ของชาวดิน พร้อมเป็นกําลังใจในการพัฒนางานบริการ
มท.1 Kick off เปิดสํานักงานที่ดินอิเล็กทรอนิกส์ส่วนภูมิภาคแห่งแรก "อุบลราชธานี" ชื่นชมการพัฒนางานด้าน Digital Transformation ของชาวดิน พร้อมเป็นกําลังใจในการพัฒนางานบริการเพื่อประโยชน์สูงสุดของประชาชน
เมื่อวันที่ 27 ก.พ. 66 เวลา 13.30 น. ที่สํานักงานที่ดินจังหวัดอุบลราชธานี อ.เมืองอุบลราชธานี จ.อุบลราชธานี พลเอก อนุพงษ์ เผ่าจินดา เป็นประธานเปิดสํานักงานที่ดินอิเล็กทรอนิกส์ จดทะเบียนที่ดินต่างสํานักงานแบบออนไลน์ สํานักงานที่ดินจังหวัดอุบลราชธานี สาขา และส่วนแยก โดยได้รับเมตตาจาก พระปัญญาวชิรโมลี เจ้าอาวาสวัดป่าศรีแสงธรรมร่วมงาน โดยมี นายสุทธิพงษ์ จุลเจริญ ปลัดกระทรวงมหาดไทย นายชลธี ยังตรง ผู้ว่าราชการจังหวัดอุบลราชธานี นายชยาวุธ จันทร อธิบดีกรมที่ดิน นายวราพงษ์ เกียรตินิยมรุ่ง ที่ปรึกษาด้านวิศวกรรมสํารวจ นายแมนรัตน์ รัตนสุคนธ์ อธิบดีกรมการปกครอง นายอรรษิษฐ์ สัมพันธรัตน์ อธิบดีกรมการพัฒนาชุมชน นายพงศ์รัตน์ ภิรมย์รัตน์ อธิบดีกรมโยธาธิการและผังเมือง นายขจร ศรีชวโนทัย อธิบดีกรมส่งเสริมการปกครองท้องถิ่น นางชัชดาพร บุญพีระณัช รองอธิบดีกรมป้องกันและบรรเทาสาธารณภัย พร้อมด้วยหัวหน้าส่วนราชการ ข้าราชการ พนักงาน เจ้าหน้าที่ และประชาชนผู้รับบริการ ร่วมในพิธี
โอกาสนี้ พลเอก อนุพงษ์ เผ่าจินดา รัฐมนตรีว่าการกระทรวงมหาดไทย ตรวจเยี่ยมการให้บริการสํานักงานที่ดินอิเล็กทรอนิกส์ จดทะเบียนที่ดินต่างสํานักงานแบบออนไลน์ สํานักงานที่ดินจังหวัดอุบลราชธานี สาขา และส่วนแยก พร้อมมอบเอกสารสิทธิที่ดินต่างสํานักงานแบบออนไลน์ต่างสํานักงาน ให้กับประชาชนผู้รับบริการประเภทต่าง ๆ รวม 5 ประเภทงานบริการ
พลเอก อนุพงษ์ เผ่าจินดา กล่าวว่า ขอชื่นชมกรมที่ดินที่ได้มุ่งมั่นพัฒนาการให้บริการพี่น้องประชาชนในเรื่องการจดทะเบียนที่ดินต่างสํานักงานแบบออนไลน์ โดยได้มีจุดเริ่มต้นนําระบบการให้บริการทางอิเล็กทรอนิกส์ในสํานักงานที่ดินกรุงเทพมหานครทั้ง 17 สาขา โดยในครั้งนี้ เป็นการเปิดให้บริการที่จังหวัดอุบลราชธานีซึ่งถือเป็นการเปิดให้บริการทางอิเล็กทรอนิกส์เป็นจังหวัดแรกในภูมิภาค ครอบคลุม 10 สาขาส่วนแยก ซึ่งเป็นไปตามนโยบายรัฐบาล ยุทธศาสตร์ชาติในเรื่องของการพัฒนาระบบราชการและการพัฒนาบริการภาครัฐ ด้วยการนําเทคโนโลยีมาใช้ในการให้บริการพี่น้องประชาชน ทําให้สามารถยกระดับการให้บริการพี่น้องประชาชนได้ โดยขณะนี้สามารถเชื่อมโยงระบบออนไลน์กับสาขาสํานักงานที่ดินทั้ง 461 สาขาทั่วประเทศได้แล้ว ยังคงเหลือเรื่องการนําสารระบบหลังโฉนดที่ดินเข้าสู่ระบบอิเล็กทรอนิกส์ที่อยู่ระหว่างการขอรับการสนับสนุนงบประมาณจากรัฐบาล
"ในอนาคต หากสํานักงานที่ดินสามารถให้บริการทางอิเล็กทรอนิกส์ครบทุกมิติ ก็จะสามารถให้บริการประชาชนได้อย่างสะดวกในทุกด้าน เป็นการลดภาระ ทั้งเรื่องการเดินทาง เรื่องเวลา เป็นการอํานวยความสะดวกให้กับพี่น้องประชาชนเป็นอย่างมาก และเมื่อสามารถบูรณาการเชื่อมโยงระบบเข้ากับ Digital ID ของกรมการปกครองที่กําลังดําเนินการอยู่ เราก็สามารถทําธุรกรรมได้โดยไม่ต้องเดินทางไปสํานักงาน รวมถึงเรื่องการรังวัดที่ดินด้วย จึงขอให้ได้พัฒนาการให้บริการพี่น้องประชาชน ให้ดียิ่งขึ้นต่อไป ดังที่ชาวดินทุกคน ได้มุ่งมั่นทํามาอย่างต่อเนื่องแล้ว "ผมเชื่อมั่นว่าในบรรดาหน่วยงานของรัฐที่ทําเรื่อง Digital Transformation หน่วยที่สามารถพัฒนาได้สูงสุด คือ กรมที่ดิน" อันจะเห็นได้จากที่ผ่านมา ถึงแม้ว่าลักษณะงานจะมีความยุ่งยาก แต่เราก็ทําได้ดีมาก ด้วยความมุ่งมั่นทุ่มเทของชาวดินทุกคน" มท.1 กล่าวย้ํา
พลเอก อนุพงษ์ เผ่าจินดา กล่าวเพิ่มเติมว่า ขอให้พี่น้องชาวดินทุกคน ร่วมผลักดันกระบวนการเพื่อให้เกิดประโยชน์สูงสุดเพื่อที่จะให้พี่น้องประชาชนได้รับบริการที่ดียิ่งขึ้น รวมถึงภาคเอกชน ที่เป็นกําลังสําคัญในการเสริมสร้างเศรษฐกิจของพื้นที่และของประเทศ และขอเป็นกําลังใจให้กับพี่น้องชาวดินทุกท่าน ขอให้มีกําลังกาย กําลังใจ และยึดมั่นในการพัฒนากรมที่ดินเพื่อที่จะสามารถบริการพี่น้องประชาชนและพัฒนาประเทศชาติตลอดไป
นายชยาวุธ จันทร อธิบดีกรมที่ดิน กล่าวว่า กรมที่ดิน ได้นําระบบเทคโนโลยีสารสนเทศเข้ามาใช้ในการจดทะเบียนสิทธิและนิติกรรมของสํานักงานที่ดิน ซึ่งเป็นการเพิ่มประสิทธิภาพและยกระดับการให้บริการภาครัฐ ให้ทันต่อโลกยุคดิจิทัล การจดทะเบียนต่างสํานักงานแบบออนไลน์ เป็นเป้าหมายหลักในการพัฒนาระบบสารสนเทศที่ดินของกรมที่ดิน ซึ่งกรมที่ดินได้เริ่มพัฒนามาตั้งแต่ปี 2554 เพื่อพัฒนาระบบการจดทะเบียนสิทธิและนิติกรรมให้เป็นมาตรฐานเดียวกันทั้งประเทศมีฐานข้อมูลที่ดินกลางของประเทศ โดยได้นําเข้าข้อมูลหนังสือแสดงสิทธิ์ในที่ดินและสารบบให้เป็นดิจิทัล มีการปรับปรุงแก้ไขประมวลกฎหมายที่ดินเพื่อรองรับการใช้ทคโนโลยีสารสนเทศ จัดทําระเบียบกรมที่ดินว่าด้วย สํานักงานอิเล็กทรอนิกส์ สํานักงานอิเล็กทรอนิกส์ต่างสํานักงานแบบออนไลน์ และสํานักงานที่ดินอิเล็กทรอนิกส์ทั้งระบบ
"นับเป็นก้าวที่สําคัญ ที่กรมที่ดินจะก้าวไปสู่ระบบ Digital Transformation ที่สมบูรณ์อย่างเต็มรูปแบบ เป็นการพัฒนาการให้บริการประชาชนที่เจ้าหน้าที่ต้องเรียนรู้และพัฒนาทักษะด้านเทคโนโลยีเพิ่มมากขึ้น แต่เจ้าหน้าที่กรมที่ดินก็มีความกล้าและมุ่งมั่นที่จะก้าวเดินไปในทิศทางเดียวกัน และจะทําให้ดีที่สุด โดยใช้แนวคิด ยึดประชาชนเป็นศูนย์กลาง เพื่อเป็นการอํานวยความสะดวกให้แก่ประชาชน สร้างความสะดวก สบาย รวดเร็ว ประหยัดค่าใช้จ่าย โดยในปี 2566 กรมที่ดิน จะขยายการให้บริการจดทะเบียนที่ดินต่างสํานักงานแบบออนไลน์ใด้ทุกพื้นที่ในจังหวัดอุบลราชธานีทั้ง 10 สํานักงาน ซึ่งจะส่งผลให้ประชาชนที่มีที่ดินอยู่ในเขตกรุงเทพมหานครและจังหวัดอุบลราชธานี สามารถขอจดทะเบียนที่ดินต่างสํานักงานแบบออนไลน์ที่สํานักงานที่ดินใดก็ได้ ไม่ว่าจะเป็นในเขตกรุงเทพมหานครทั้ง 19 สํานักงาน หรือในจังหวัดอุบลราชธานีรวมสาขาและส่วนแยกทั้ง 10 สํานักงาน ครอบคลุมโฉนดที่ดินในจังหวัดอุบลราชธานีมากกว่า 8 แสนแปลง ซึ่งสามารถอํานวยความสะดวกให้ประชาชนชาวอุบลราชธานี ได้ปีละกว่า 2 แสนราย และยังช่วยลดระยะเวลาในการทํานิติกรรม มากกว่า 50% ทั้งนี้ กรมที่ดิน มุ่งมั่นพัฒนาการให้บริการให้ครอบคลุมจังหวัดต่าง ๆ ทั่วประเทศต่อไปในอนาคต เพื่อเป็นการช่วยกระตุ้นเศรษฐกิจ สร้างความมั่นใจในการดําเนินธุรกรรมด้านที่ดินให้โปร่งใส ตรวจสอบได้ และกรมที่ดิน จะมุ่งมั่นพัฒนาการให้บริการอย่างไม่หยุดยั้ง เพื่อคนไทยทุกคน" นายชยาวุธฯ กล่าวเพิ่มเติม